钦定古今图书集成/明伦汇编/交谊典/第007卷 > 性理会通 > 《续师说》前人
## 钦定古今图书集成/明伦汇编/交谊典/第007卷 > 性理会通 > 《续师说》前人

唐韩愈慨师道不古，著《师说》以贻李生。盖谓学无常
师，师无少长贵贱，耻师则愚以益愚，陆象山亟称之。
余意圣师贤，长师少，贵师贱，似也，然犹有进于是者。
欧阳修曰：“世无师，学者当师经。”或又曰：“贤人师圣人，
圣人师万物。”夫经以贯道，其人亡而其书存，非有语
言相讲授，苟从而师之，传道解惑，胥是焉在。若夫万
物，则异类耳，何师之有？然古者师蜂立君臣，师蜘蛛
立网罟，师拱鼠制礼，师战蚁制兵，前民利用，皆于物
是取，岂独剡子、师襄可师哉？虽然，师经，师万物，求善
而止，不善则废，犹未尽师之道也。《书》曰：“主善为师。”师，
善也。孔子曰：“其不善者而改之，见不贤而内自省。”师
不善也。至于不善皆师，则万物之可“师者众矣。孰谓
善师者徒求诸弟子哉？然则不求师失之妄，专师善
失之隘。能师不善，则日进无疆。惜夫退之告李生者
不及此耳。”或问：“何以师不善？”曰：“毋自欺，内讼过而已。
入道自寡过始，寡过自求师始，求师自省身始。不自
省而徒宾宾焉，求吾师而从之，虽终身游仲尼之门，
若宰予、陈亢辈，模范”俨然，恶在其能传道解惑哉。